Predkladacia správa

Materiál “Program ďalšieho rozvoja ochrany obyvateľov Slovenskej republiky proti chemickým zbraniam do roku 2007” (ďalej len “Program”) sa predkladá na základe uznesenia vlády Slovenskej republiky č. 343 z 3. apríla 2002 k správe o stave implementácií Dohovoru o zákaze chemických zbraní v Slovenskej republike a plnení záväzkov Slovenskej republiky vyplývajúcich z uvedeného dohovoru. Predkladaný materiál vypracoval  úrad civilnej ochrany Ministerstva vnútra Slovenskej republiky v  spolupráci s Ministerstvom obrany  Slovenskej republiky, Ministerstvom hospodárstva Slovenskej republiky a Ministerstvom zdravotníctva Slovenskej republiky.  
Cieľom materiálu je modifikovať existujúci systém ochrany obyvateľstva v prípade nového fenoménu - zneužitia toxických chemických látok na teroristické účely. 	
Udalosti medzinárodného významu so závažnými účinkami na život a zdravie, majetok a životné prostredie, najmä praktické nasadenie chemických zbraní bývalým Sovietskym zväzom v Afganistane v roku 1980, Irakom v 80. rokoch proti kurdským obyvateľom,  teroristické použitie sarinu sektou Aum Šinrikjó v  Tokijskom metre dňa        26. marca 1995,  použitie  chemickej látky na zneškodnenie teroristickej skupiny dňa          26. októbra 2002 v Ruskej federácii  ako aj  negatívne poznatky  získané v rámci činnosti medzinárodných inšpekčných skupín,  poukazujú na to, že nie je možné spoliehať sa výlučne na závery verifikačných opatrení medzinárodných inšpekčných skupín, vychádzajúcich z Dohovoru o zákaze vývoja, výroby, hromadenia zásob a použitia chemických zbraní a o ich zničení,  otvoreného na podpis  dňa 14. januára 1993 v Paríži, ako na jediné záruky proti porušovaniu jeho ustanovení. 
	Národná rada Slovenskej republiky s dohovorom vyslovila súhlas svojím uznesením  č. 1266 z 8. septembra 1995 a prezident Slovenskej republiky ho ratifikoval dňa                   17. októbra 1995. Ratifikačná listina bola uložená u depozitára dohovoru, generálneho tajomníka Organizácie Spojených národov, 27. októbra 1995.
	Situácia pretrvávajúceho rizika variabilného použitia chemických zbraní na území Strednej Európy vrátane nášho územia, spôsobovaného ich bezproblémovým získaním protispoločenskými skupinami a možným ilegálnym presunom zo Strednej Ázie cez štátnu hranicu s Ukrajinskou republikou a z Balkánu cez štátnu hranicu s Maďarskou republikou si vyžiadala prijať pre podmienky Slovenskej republiky  opatrenia na ochranu obyvateľov proti chemickým zbraniam.
V súčasnom období je ústavné právo na ochranu života a zdravia občanov Slovenskej republiky  naplňované najmä v  zákonoch vypracovaných Ministerstvom vnútra Slovenskej republiky v ustanoveniach zákona Národnej rady Slovenskej republiky  č. 42/1994 Z. z. o civilnej ochrane obyvateľstva v znení neskorších predpisov, Ministerstvom zdravotníctva Slovenskej republiky  a to v ustanoveniach zákona Národnej rady  Slovenskej republiky        č. 272/1994 Z.z. o ochrane zdravia ľudí v znení neskorších predpisov a  zákona Národnej rady  Slovenskej republiky č. 277/1994 Z. z. o zdravotnej starostlivosti v znení neskorších predpisov. Navrhovaný Program po dôslednej realizácii úloh  z neho vyplývajúcich prehĺbi vo viacerých smeroch  naplňovanie uvedeného ústavného práva.
Predkladaný materiál konkretizuje opatrenia na zabezpečenie ochrany obyvateľov  Slovenskej republiky pri ich ohrození následkami napadnutia chemickými zbraňami v čase vojny, vojnového stavu a  ich teroristického použitia v čase krízových situácií mimo času vojny a vojnového stavu. 
Navrhovaná štruktúra Programu predpokladá pod gestorstvom Ministerstva vnútra  Slovenskej republiky zapojenie sa do jeho uskutočňovania vo vzájomnej súčinnosti Ministerstva zdravotníctva Slovenskej republiky, Ministerstva obrany Slovenskej republiky, Ministerstva hospodárstva Slovenskej republiky, Ministerstva pôdohospodárstva Slovenskej republiky, Ministerstva financií Slovenskej republiky, Ministerstva školstva Slovenskej republiky, Ministerstva dopravy, pôšt a telekomunikácií Slovenskej republiky, Ministerstva zahraničných vecí Slovenskej republiky, Ministerstva spravodlivosti Slovenskej republiky a Slovenskej informačnej služby. 
Z realizácie Programu vyplývajúca kompletizácia materiálno-technického vybavenia záchranných zložiek v pôsobnosti uvedených ústredných orgánov štátnej správy, vrátane modernej špeciálnej prístrojovej techniky na detekciu a  identifikáciu toxických chemických látok a zriadenie kompletných skupín špecialistov, zameraných na riešenie problematiky toxických chemických látok a pripravených pracovať v nebezpečne kontaminovanom prostredí v ľubovoľnom čase, umožní v prípade potreby efektívne zabezpečovať ochranu života a zdravia obyvateľov Slovenskej republiky i životného prostredia pred následkami napadnutia  chemickými zbraňami v čase vojny  a vojnového stavu a ich teroristického použitia v čase krízových situácií mimo času vojny a vojnového stavu.
Navrhované opatrenia nemajú finančný a ekonomický vplyv a vplyv na životné prostredie a zamestnanosť, z toho dôvodu sa Doložka finančných, ekonomických, enviromentálnych vplyvov a vplyvov na zamestnanosť  nevyhotovuje. Zainteresované ministerstvá budú v roku 2003 plniť úlohy, ktoré si nevyžiadajú nárast finančných prostriedkov. Finančné prostriedky  na ďalší rozvoj tohto Programu je navrhované uplatňovať pri príprave štátneho rozpočtu na príslušný kalendárny rok podľa plánovaného plnenia  v zmysle rozpracovania úloh z tohto Programu.
Materiál pred predložením na prerokovanie do vlády Slovenskej republiky bol prerokovaný v poradnom orgáne ministra vnútra Slovenskej republiky a prešiel medzirezotným pripomienkovým konaním.  V rámci medzirezortného pripomienkového konania uplatnilo Ministerstvo financií Slovenskej republiky zásadné pripomienky, ktoré boli so spracovateľom prerokované a do materiálu zapracované.  Ministerstvo školstva Slovenskej republiky sa v rámci pripomienkového konania k materiálu nevyjadrilo.  Materiál je na  prerokovanie do vlády Slovenskej republiky  predkladaný bez rozporov